Депутатыр цIыхубз ныкъуэдыкъуэм хущхъуэкIэ дэIэпыкъунущ
УФ-м и Къэрал Думэм и депутат Геккиев Заур цIыхухэм щаIущIащ партым и Iэтащхьэ Медведев Дмитрий и жылагъуэ IуэхущIапIэу Налшык дэтым. А махуэм ар хэп-лъащ цIыху 12-м зэрызыкъыхуагъэза Iуэхухэм. ЛъэIухэр теухуат лэжьапIэ къалъыхъуэным, щIы Iыхьэхэр хабзэм тету егъэтхыным, псэупIэхэр зэгъэпэщыжыным, сымаджэ щхьэхуэхэр хущхъуэкIэ къызэгъэпэщыным.
Налшык щыщ ЛампIэжь Любовь къэлъэIуащ езыр щыпсэу уэрамым асфальт трегъэлъхьэжынымкIэ депутатыр дэIэпыкъуну. Геккиев Заур абы жриIащ дунейр Iэгъущэ-лъэгъущэ зэрыхъужу лэжьыгъэ псори зэрызэфIагъэкIынур.
Шэджэм ЕтIуанэ къуажэм щыщ КIэдыкIуей Людмилэ уз хьэлъэ пкъырытщ, абы къыхэкIыу икъукIэ хущхъуэ лъапIэхэр зрихьэлIэн хуейщ. Ауэ зэрымыузыншэм къыхэкIыу лэжьэфыркъыми, ахэр ирикъуу къыхуэщэхуркъым. ЩыIэ хабзэм къызэригъэувымкIэ, бзылъхугъэр хущхъуэхэр пщIэншэу зратхэм хиубыдэркъым. А псоми гупсэхуу едэIуа нэужь депутатыр телефонкIэ епсэлъащ КъБР-м ЛэжьыгъэмкIэ, цIыхухэр IэнатIэкIэ къызэгъэпэщынымрэ социаль-нэ дэIэпыкъуныгъэмкIэ и министерствэм и унафэщIхэм икIи КIэдыкIуей Людмилэ зэрахузэфIэкIкIэ дэIэпыкъуну елъэIуащ. Апхуэдэу Геккиев Заур бзылъхугъэр къигъэгугъащ езым и ахъшэкIэ зыкъыщIигъэкъуэну.
Налшык щыщ Гончар Сергей пенсэм щыкIуэм къалъытакъым ар дзэм илъэсибгъукIэ зэрыхэтар. Мы Iуэхум и лъэныкъуэкIэ дзэ комиссариатымрэ пенсэ фондымрэ зэгурыIуэркъым икIи цIыхухъур а тIум я кум дэтщ. Геккиев Заур пенсэ фондым и унафэщIхэм елъэIуащ мы Iуэхум тэмэму хэплъэну.
Депутатым а махуэм къекIуэлIа псори къигъэгугъащ дэтхэнэ зыми и лъэIухэм гулъытэкIэ зэрыхэплъэнумкIэ икIи а псори законым тету зэрыдигъэкIынумкIэ.
Печонов Владилен.
